[{"text_idx": "#000000", "text": "Cerflunydd ffigurol cyfoes Prydeinig yw Brendan Hesmondhalgh, sy\u2019n fwyaf adnabyddus am ei gerfluniau serameg ac efydd unigryw o anifeiliaid wedi\u2019u gwneud a\u0302 llaw. Gan ddefnyddio slabiau o glai neu gwyr cerfluniol, mae Hesmondhalgh yn lapio, yn haenu ac yn rheoli\u2019r cyfrwng i greu darnau unigryw sy\u2019n dal elfennau o gymeriad, ffurf a symudiad pob creadur unigol."}, {"text_idx": "#000001", "text": "Fe\u2019i ganed yn Swydd Gaerhirfryn, Lloegr ym 1973 a threuliodd beth amser yng Ngogledd Cymru cyn astudio ar gwrs serameg cerfluniol yng Ngholeg Celf Caeredin ym 1994. Treuliodd 18 mis fel artist preswyl yng Nghanolfan Gelf Drumcroon lle bu\u2019n gweithio gyda phlant mewn gweithdai celf a datblygu ei waith ei hun. Yna dilynodd ei yrfa ar ei liwt ei hun ar o\u0302l symud i Swydd Efrog ym 1998. Yn ei waith cynnar bu\u2019n darlunio anifeiliaid mewn dau a thri dimensiwn ac yn mwynhau\u2019r rhyddid i fynegi ei syniadau ar raddfa maint bywyd go iawn."}, {"text_idx": "#000002", "text": "Dechreuodd Hesmondhalgh weithio ar ddarnau raddfa fawr ar o\u0302l ennill nifer o gomisiynau celf gyhoeddus. Mewn rhai o\u2019r cerfluniau hyn arbrofodd gydag anifeiliaid ar blinthiau a seiliau geometrig a oedd yn dwysa\u0301u taldra\u2019r creadur ac yn caniata\u0301u mwy o wrthgyferbyniad. Mae\u2019r arwyneb yn parhau i fod yn elfen a\u0302 ffocws y mae\u2019n parhau i\u2019w datblygu, gan ychwanegu lliw a marciau cyfeiriadol a gweadol i wella pob ffurf. Mae\u2019r cerfluniau\u2019n amrywio o ran maint gyda chasgliadau bach \u2018argraffiad cyfyngedig\u2019 yn cael eu cynhyrchu at rhai a\u0302 dimensiynau anferth. Mae\u2019r ffigurau ar eu pennau eu hunain neu fel rhan o grw\u0302p."}, {"text_idx": "#000003", "text": "Gan sefydlu\u2019r Sculpture Lounge Studios yn Holmfirth, Gorllewin Swydd Efrog yn 2004, amcan Brendan Hesmondhalgh oedd adeiladu amgylchedd gwaith creadigol lle gallai ymarferwyr celf weithio ochr yn ochr, i gydweithio ac ysbrydoli. Mae ef a\u2019i gyd-artistiaid wedi cyflawni hyn."}]